ΚΑΝΟΝΙΣΜΟΣ (ΕΕ) 2019/552 ΤΗΣ ΕΠΙΤΡΟΠΗΣ

της 4ης Απριλίου 2019

για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών azoxystrobin, bicyclopyrone, chlormequat, cyprodinil, difenoconazole, fenpropimorph, fenpyroximate, fluopyram, fosetyl, isoprothiolane, isopyrazam, oxamyl, prothioconazole, spinetoram, trifloxystrobin και triflumezopyrim μέσα ή πάνω σε ορισμένα προϊόντα

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α),

Εκτιμώντας τα ακόλουθα:

(1) Στις 6 Ιουλίου 2018 η Επιτροπή του Codex Alimentarius ενέκρινε νέα ανώτατα όρια καταλοίπων του Codex (CXL) για τις ουσίες azoxystrobin, bicyclopyrone, chlormequat, cyprodinil, difenoconazole, fenazaquin, fenpropimorph, fenpyroximate, flonicamid, fluopyram, flupyradifurone, fosetyl, imazamox, imazapyr, isoprothiolane, isopyrazam, oxamyl, picoxystrobin, prothioconazole, quinclorac, saflufenacil, spinetoram, tebuconazole, trifloxystrobin και triflumezopyrim (2).

(2) Για τις εν λόγω ουσίες είχαν καθοριστεί ανώτατα όρια καταλοίπων (ΑΟΚ) στα παραρτήματα II και ΙΙΙ του κανονισμού (ΕΚ) αριθ. 396/2005, εκτός από τις ουσίες bicyclopyrone και triflumezopyrim για τις οποίες δεν είχαν καθοριστεί συγκεκριμένα ΑΟΚ ούτε οι εν λόγω ουσίες είχαν συμπεριληφθεί στο παράρτημα IV του εν λόγω κανονισμού και, συνεπώς, εφαρμόζεται η εξ ορισμού τιμή του 0,01 mg/kg που ορίζεται στο άρθρο 18 παράγραφος 1 στοιχείο β).

(3) Σύμφωνα με το άρθρο 5 παράγραφος 3 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (3), όπου υπάρχουν διεθνή πρότυπα ή επίκειται η ολοκλήρωσή τους, αυτά λαμβάνονται υπόψη κατά τη σύνταξη ή την προσαρμογή της νομοθεσίας για τα τρόφιμα, εκτός από τις περιπτώσεις όπου τέτοια πρότυπα ή σχετικά μέρη αυτών αποτελούν μη αποτελεσματικό ή ακατάλληλο μέσο για την επίτευξη των θεμιτών στόχων της νομοθεσίας για τα τρόφιμα, ή υπάρχει επιστημονική αιτιολόγηση, ή καταλήγουν σε επίπεδο προστασίας διαφορετικό από εκείνο που καθορίζεται ως κατάλληλο στην Ένωση. Επιπλέον, σύμφωνα με το άρθρο 13 στοιχείο ε) του εν λόγω κανονισμού, η Ένωση πρέπει να προάγει την αντιστοιχία μεταξύ των διεθνών τεχνικών προδιαγραφών και της νομοθεσίας για τα τρόφιμα, διασφαλίζοντας παράλληλα ότι δεν θα μειωθεί το υψηλό επίπεδο προστασίας που έχει υιοθετηθεί στην Ένωση.

(4) Η Ένωση διατύπωσε επιφύλαξη (4) ενώπιον της επιτροπής του Codex Alimentarius για τα κατάλοιπα των φυτοφαρμάκων όσον αφορά τα ανώτατα όρια καταλοίπων του Codex (CXL) που προτείνονται για τους ακόλουθους συνδυασμούς φυτοφαρμάκου/προϊόντος: bicyclopyrone (βρώσιμα εντόσθια θηλαστικών)· difenoconazole (μηλοειδή· ρύζι)· fenazaquin (όλα τα προϊόντα)· fenpropimorph (μπανάνες)· fenpyroximate (αχλάδια· αγγούρια· πεπόνια· πιπεριές· κόκκοι καφέ· εσπεριδοειδή· ζωικά προϊόντα)· flonicamid (όλα τα προϊόντα)· fluopyram (γάλα· ρύζι· ξηρά μπιζέλια)· flupyradifurone (όλα τα προϊόντα)· imazamox (όλα τα προϊόντα)· imazapyr (όλα τα προϊόντα)· oxamyl (αγγούρια· ποικιλία C. pepo)· picoxystrobin (όλα τα προϊόντα)· quinclorac (όλα τα προϊόντα)· saflufenacil (όλα τα προϊόντα)· spinetoram (αβοκάντο· δαμάσκηνα· ζωικά προϊόντα)· tebuconazole (όλα τα προϊόντα)· trifloxystrobin (λάχανα).

(5) Επομένως, όσον αφορά τις ουσίες azoxystrobin, bicyclopyrone, chlormequat, cyprodinil, difenoconazole, fenpropimorph, fenpyroximate, fluopyram, fosetyl, isoprothiolane, isopyrazam, oxamyl, prothioconazole, spinetoram, trifloxystrobin και triflumezopyrim, οι οποίες δεν αναφέρονται στην αιτιολογική σκέψη 4, τα σχετικά CXL θα πρέπει να συμπεριληφθούν στον κανονισμό (ΕΚ) αριθ. 396/2005 ως ΑΟΚ, εκτός από τις περιπτώσεις όπου σχετίζονται με προϊόντα που δεν ορίζονται στο παράρτημα I του εν λόγω κανονισμού ή έχουν οριστεί σε επίπεδο χαμηλότερο απ' ό,τι τα ισχύοντα ΑΟΚ. Τα εν λόγω CXL είναι ασφαλή για τους καταναλωτές στην Ένωση (5).

(6) Στο πλαίσιο διαδικασίας για την άδεια χρήσης φυτοπροστατευτικού προϊόντος που περιέχει τη δραστική ουσία φωσφονικά άλατα καλίου σε βατόμουρα, σμέουρα, μύρτιλλα, φραγκοστάφυλα, πράσινα φραγκοστάφυλα και καρπούς κουφοξυλιάς, υποβλήθηκε αίτηση σύμφωνα με το άρθρο 6 παράγραφος 1 του κανονισμού (ΕΚ) αριθ. 396/2005 για τροποποίηση των υφιστάμενων ΑΟΚ όσον αφορά την ουσία fosetyl.

(7) Σύμφωνα με το άρθρο 8 του κανονισμού (ΕΚ) αριθ. 396/2005, η εν λόγω αίτηση αξιολογήθηκε από το οικείο κράτος μέλος και η έκθεση αξιολόγησης διαβιβάστηκε στην Επιτροπή.

(8) Η Ευρωπαϊκή Αρχή για την Ασφάλεια των Τροφίμων («η Αρχή») αξιολόγησε την αίτηση και την έκθεση αξιολόγησης, εξέτασε ιδίως τους κινδύνους για τον καταναλωτή και, κατά περίπτωση, για τα ζώα και εξέδωσε αιτιολογημένη γνώμη σχετικά με τα προτεινόμενα ΑΟΚ (6). Η Αρχή διαβίβασε την εν λόγω γνώμη στον αιτούντα, στην Επιτροπή και στο κράτος μέλος και τη δημοσιοποίησε.

(9) Η Αρχή κατέληξε στο συμπέρασμα ότι πληρούνταν όλες οι απαιτήσεις σχετικά με τα στοιχεία και ότι οι τροποποιήσεις των ΑΟΚ που ζητούσε ο αιτών ήταν αποδεκτές για λόγους ασφάλειας των καταναλωτών, με βάση την εκτίμηση της έκθεσης καταναλωτή για 27 ειδικές ομάδες Ευρωπαίων καταναλωτών. Η Αρχή έλαβε υπόψη της τα πιο πρόσφατα στοιχεία για τις τοξικολογικές ιδιότητες της ουσίας. Ούτε η έκθεση καθ' όλη τη διάρκεια της ζωής στην ουσία αυτή μέσω της κατανάλωσης όλων των ειδών τροφίμων που μπορεί να την περιέχουν ούτε η βραχυχρόνια έκθεση μέσω ακραίας κατανάλωσης των σχετικών καρπών και προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης ή της δόσης αναφοράς οξείας έκθεσης.

(10) Με βάση την αιτιολογημένη γνώμη της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.

(11) Συνεπώς, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.

(12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.

Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Απριλίου 2019. Για την Επιτροπή Ο Πρόεδρος Jean-Claude JUNCKER

(1) ΕΕ L 70 της 16.3.2005, σ. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-41%252FReport%252FFINAL%252FREP18_CACe.pdf.

Κοινό πρόγραμμα FAO/WHO για τα πρότυπα τροφίμων, επιτροπή του Codex Alimentarius. Προσάρτημα II. Τεσσαρακοστή πρώτη σύνοδος. Ρώμη, Ιταλία, 2-6 Ιουλίου 2018.

(3) Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31 της 1.2.2002, σ. 1).

(4) Σχόλια της Ευρωπαϊκής Ένωσης σχετικά με την εγκύκλιο CL 2018/39-PR του Codex: https://ec.europa.eu/food/sites/food/files/safety/docs/codex_cac_41_cl_2018-39-pr.pdf.

(5) Επιστημονική υποστήριξη για την προετοιμασία της θέσης της ΕΕ στην 50ή συνεδρίαση της επιτροπής του Codex Alimentarius για τα κατάλοιπα των φυτοφαρμάκων (CCPR). EFSA Journal 2018·16(7):5306.

(6) Επιστημονικές εκθέσεις της EFSA διαθέσιμες στο διαδίκτυο: http://www.efsa.europa.eu:

Reasoned opinion on the modification of the existing maximum residue levels for potassium phosphonates in certain berries and small fruits (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία φωσφονικά άλατα καλίου σε ορισμένους μαλακούς καρπούς και μικρούς καρπούς). EFSA Journal 2018·16(9):5411.